Broj: 711-I-1951-P-341-19/22-19-19

Zagreb, 09. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Damira Tomića**, **zastupnika u Hrvatskom saboru do 22. srpnja 2020.g.,** pokrenutom Odlukom Povjerenstva broj: 711-I-1595-P-341-19/21-16-19 od 10. rujna 2021.g., na 185. sjednici, održanoj 09. rujna 2022.g., donosi sljedeću

**ODLUKU**

1. **Istovremenim obnašanjem funkcije člana upravnih tijela u Udruzi Hrvatske zajednice tehničke kulture, Udruzi zajednice tehničke kulture Osječko-baranjske županije te Udruzi Foto kino klub Đakovo tijekom dvanaest mjeseci od prestanka obnašanja dužnosti zastupnika u Hrvatskom saboru, dužnosnik Damir Tomić, zastupnik u Hrvatskom saboru do 22. srpnja 2020.g., počinio je povredu članka 14. stavka 5. ZSSI-a.**
2. **Za povredu opisanu pod točkom I. ove izreke, dužnosniku se neće izreći sankcija s obzirom da je od prestanka obnašanja dužnosti zastupnika u Hrvatskom saboru proteklo više od dvanaest mjeseci.**

Obrazloženje

Povjerenstvo je na 141. sjednici, održanoj 10. rujna 2021.g., pokrenulo postupak za odlučivanje o sukobu interesa protiv dužnosnika Damira Tomića, zastupnika u Hrvatskom saboru do 22. srpnja 2020.g., zbog moguće povrede članka 14. stavka 5. ZSSI-a koja proizlazi iz istovremenog obnašanja dužnosti zastupnika u Hrvatskom saboru do 22. srpnja 2020.g. te obnašanja funkcije člana upravnih tijela u tri udruge i to udruzi Hrvatske zajednice tehničke kulture, Zajednice tehničke kulture Osječko-baranjske županije te Foto kino klubu Đakovo.

Na odluku o pokretanju postupka dužnosnik se očitovao navodeći da su sve tri udruge navedene u točki I. Odluke, u kojima je član upravnih i/ili nadzornih tijela, neodvojivo organizacijski, kadrovski i tehnički povezane, tako da se de facto radi o jedinstvenom djelovanju na istom polju, a to je polje tehničke kulture što, navodi dužnosnik, proizlazi već iz samog čitanja njihovog nazivlja, a i iz njihovih djelatnosti, svrhe i cilja zbog kojih su utemeljene i djeluju. Dužnosnik ističe kako je navedeno lako utvrditi i uvidom u registre udruga i druge odgovarajuće, javno dostupne registre i evidencije.

Nadalje, dužnosnik ističe da je Zajednica tehničke kulture Osječko-baranjske županije članica i integralni dio Hrvatske zajednice tehničke kulture dok je Foto kino klub Đakovo član i integralni dio Zajednice tehničke kulture Osječko-baranjske županije. Stoga, dužnosnik ističe da se, vertikalno organizacijski gledano, radi o jednoj jedinstvenoj zajednici, a to je zajednica tehničke kulture, koja se sastoji od brojnih amatera, pregalaca, radnika i zaljubljenika u sva područja tehničke kulture, koji za svoj rad i angažman ne primaju naknade ili nagrade, a doprinose općoj i napose tehničkoj kulturi Republike Hrvatske na bezbroj načina. Nadalje, dužnosnik ističe da je to što je svaka od njih ponaosob formalno registrirana kao udruga rezultat odnosne zakonske regulative koja traži da svaka organizacija ima pravni oblik, ali da se stvarno radi o jednom organizacijskom obliku ili tijelu, a to je zajednica tehničke kulture u širem smislu. Slijedom navedenog, dužnosnik smatra da članstvom u upravnim i nadzornim tijelima navedenih udruga ne krši ZSSI, jer da treba sagledati ratio legis svakog zakona, pa tako i ZSSI, a svrha tog Zakona je svakako sprečavanje ozbiljnih sukoba interesa raznih dužnosnika iz kojih proizlaze značajne financijske i druge koristi kojih u njegovom, a i brojnim drugim, slučajevima nema ni u tragovima, a ne pretjerano formalizirati na način da se u osnovi besplatni i dobrovoljni angažman za opće dobro, u jednom jedinstvenom organizacijskom obliku/formi, pokušava prikazati kao navodni sukob interesa koji se odvija na više različitih polja djelovanja. Nadalje, dužnosnik ističe da ukoliko se njegov tridesetogodišnji angažman na području tehničke kulture (promicanje, organiziranje, popularizacija i oživotvorenje stotina i stotina projekata na isključivo volonterskoj bazi), te besplatno članstvo u brojnim udrugama i organizacijama tehničke kulture na mnogim razinama, a da pritom nikad nije za to primao profesionalnu plaću, smatra i naziva „sukobom interesa,, onda je on spreman biti barjaktar takvog sukoba i dobrovoljna žrtva takvog, po njemu neprihvatljivog i duboko nehumanog, tumačenja ZSSI-a.

Povjerenstvo je dana 25. listopada 2021.g., nakon donošenja odluke o pokretanju postupka u navedenom predmetu, zaprimilo i dopis Zajednice tehničke kulture kojim se dostavlja dokumentacija o prigovorima na održanu Skupštinu na kojoj je 2019.g. dužnosnik Damir Tomić izabran na mjesto predsjednika Hrvatske zajednice tehničke kulture.

Člankom 3. stavkom 1. podstavkom 3. ZSSI-a propisano je da su saborski zastupnici dužnosnici u smislu istog Zakona. Uvidom u Registar dužnosnika kojeg ustrojava i vodi Povjerenstvo utvrđeno je da je dužnosnik Damir Tomić obnašao dužnost saborskog zastupnika od 22. prosinca 2011. do 28. prosinca 2015.g., zatim od 28. prosinca 2015.g. do 14. listopada 2016.g. te ponovno od 14. listopada 2016.g. do 22. srpnja 2020.g. Stoga je Damir Tomić povodom obnašanja navedene dužnosti obvezan postupati sukladno odredbama ZSSI-a.

Povjerenstvo je izvršilo uvid u Informacijski sustav porezne uprave te je utvrdilo kako je dužnosnik u 2014. g. zaprimio jednu naknadu od Hrvatskog filmskog saveza, u 2015.g. četiri naknade od Hrvatskog filmskog saveza i tri naknade od Hrvatske zajednice tehničke kulture, u 2016.g. pet naknada od Hrvatskog filmskog saveza i pet naknada od Hrvatske zajednice tehničke kulture, u 2017.g. dvije naknade od Hrvatskog filmskog saveza, u 2018.g. naknadu od Foto kino kluba Đakovo, u 2019.g. pet naknada od Hrvatske zajednice tehničke kulture te u 2020.g. dvadeset naknada od Hrvatske zajednice tehničke kulture.

Uvidom u Informacijski sustav porezne uprave Povjerenstvo nije utvrdilo da je dužnosnik primao naknade od Zajednice tehničke kulture Osječko-baranjske županije kao niti od Zajednice tehničke kulture Đakovo.

Povjerenstvo je od Hrvatske zajednice tehničke kulture, Zajednice tehničke kulture Osječko-baranjske županije, Zajednice tehničke kulture Đakovo, Hrvatskog filmskog saveza te Foto kino kluba Đakovo zatražilo podatke je li dužnosnik Damir Tomić od 22. prosinca 2011.g. pa do danas bio predsjednik ili obnašao neku drugu funkciju u navedenim udrugama te ukoliko jest od kada kao i jesu li dužnosniku u razdoblju od 22. prosinca 2011.g. do danas isplaćivane naknade od strane tih udruga te ukoliko jesu, temeljem koje osnove su dužnosniku navedene naknade isplaćivane, u kojem vremenu i koliko je iznosio svaki pojedinačni iznos naknade.

Hrvatska zajednica tehničke kulture (dalje u tekstu: HZTK) odgovorila je na traženje Povjerenstva dopisom URBROJ: 01/12-101/2-21 od 25. svibnja 20201.g. navodeći da je dužnosnik Damir Tomić bio član Upravnog odbora HZTK-a od 30. lipnja 2015. do 15. prosinca 2018. godine, a da je od 16. rujna 2019. predsjednik HZTK-a i da tu dužnost obnaša i nakon isteka mandata u Hrvatskom saboru. Nadalje, u dopisu se navodi da predsjednik i članovi Upravnog odbora HZTK obavljaju svoju dužnost volonterski i za to ne primaju nikakve naknade te da se po članku 24. Poslovnika Upravnog odbora HZTK predsjedniku i ostalim članovima Upravnog odbora, za dolazak na sjednicu isplaćuju putni troškovi i dnevnice. Nadalje, navodi se da je HZTK neprofitna organizacija i po članku 9. stavak 1.1.11. Zakona o porezu na dohodak može osobama koje nisu u radnom odnosu kod isplatitelja neoporezivo isplatiti: naknade troškova službenog putovanja (prijevoz, noćenje, dnevnice, naknadu za korištenje službenog automobila u privatne svrhe, ako te osobe službeno putuju za potrebe tih organizacija i pod uvjetom da do trenutka isplate navedenih primitaka u istom poreznom razdoblju nisu ostvarile naknadu za rad u organizaciji, (drugi dohodak ili dohodak od nesamostalnog rada). Navodi se da dužnosnik nije primio nikakve naknade koje bi bile oporezive u smislu poreza na dohodak.

Hrvatska zajednica tehničke kulture Osječko-baranjske županije dostavila je Povjerenstvu dopis KLASA: 035-01/21-01, URBROJ: 2158/58-01-21-96 od 21. svibnja 2021.g. navodeći da je dužnosnik bio kandidat za predsjednika Zajednice tehničke kulture Osječko- baranjske županije (u daljem tekstu Zajednica) na izbornoj Skupštini održanoj dana 09. travnja 2019. godine te da je na toj izbornoj Skupštini Damir Tomić izabran za predsjednika Zajednice, no Rješenjem Ureda državne uprave u Osječko-baranjskoj županiji od 15. svibnja 2019. odbijen je Zahtjev Zajednice za upis promjene osobe ovlaštene za zastupanje udruge u Registar udruga Republike Hrvatske. Na predmetno Rješenje dužnosnik je uložio žalbu te je predmet upućen na drugostupanjski postupak u Ministarstvo upravo u Zagreb. Drugostupanjskim Rtešenjem Ministarstva uprave od 10. lipnja 2020. godine odbijena je žalba dužnosnika radi neosnovanosti žalbenih navoda. Nadalje, navodi se da je na izvanrednoj Skupštini Zajednice održanoj dana 10. rujna 2020. godine, dužnosnik izabran za člana Upravnog odbora Zajednice. Funkciju člana Upravnog odbora dužnosnik stoga obnaša od dana 10. rujna 2020. godine do danas. Nadalje, navodi se da za obnašanje funkcije člana Upravnog odbora Zajednice ne isplaćuje novčana naknada, već su mu do danas isplaćivani su samo putni troškovi po dolasku u Osijek na sjednicu Upravnog odbora (u iznosu od 2,00kn po kilometru), prema mjestu njegovog prebivališta utvrđenog temeljem njegove osobne iskaznice (Grad Đakovo).

Hrvatski filmski savez odgovorio je na traženje Povjerenstva dopisom URBROJ: 614/1-2021 od 2. lipnja 2021.g. navodeći da je dužnosnik Damir Tomić bio član Izvršnog odbora Hrvatskog filmskog saveza u navedenom razdoblju iz dopisa od 22. prosinca 2011. do 13. travnja 2019. godine. Nadalje, navodi se da je kao član Izvršnog odbora, Damir Tomić svoju dužnost obavljao volonterski i za to nije primio nikakve naknade osim naknade troškova po 13 putnih naloga.

Foto-kino klub Đakovo dostavio je dopis 5. srpnja 2021.g. navodeći da je Damir Tomić u razdoblju od 22.12.2011. do danas obnašao dužnost predsjednika udruge Foto - kino klub Đakovo te da mu u tom razdoblju nisu isplaćivane nikakve naknade od strane udruge Foto - kino klub Đakovo. Iz dostavljene dokumentacije razvidno je pak da su dužnosniku isplaćivani putni troškovi i troškovi reprezentacije.

Zajednica tehničke kulture Đakovo nije odgovorila na traženje Povjerenstva.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. ovog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Iz dokumentacije, dostavljene uz očitovanja Udruga, proizlazi da dužnosnik od dana 10. rujna 2020.g., dakle unutar dvanaest mjeseci od prestanka dužnosti, obnašao funkciju člana Upravnog odbora udruge Zajednica tehničke kulture Osječko-baranjske županije, a da je istovremeno već obnašao funkciju predsjednika Hrvatske zajednice tehničke kulture i Foto-kino kluba Đakovo, što znači da je isti bio u upravljačkim tijelima tri neprofitne udruge.

Uvidom u Statut Hrvatske zajednice tehničke kulture Povjerenstvo je utvrdilo da je člankom 14. Statuta propisano kako su članovi zajednice, između ostalog, županijske zajednice tehničke kulture. Člankom 54. Statuta propisano je da je predsjednik Zajednice dragovoljna dužnost na koju može biti izabran zastupnik županijske ili gradske zajednice tehničke kulture ili nacionalnog saveza tehničke kulture u Skupštini zajednice.

Uvidom u Statut Zajednice tehničke kulture Osječko-baranjske županije utvrđeno je da je člankom 40. Statuta propisano da Upravni odbor ima devet članova koje iz svog sastava bira Skupština Zajednice na vrijeme od četiri godine s mogućnošću reizbora. Nadalje, istim člankom propisano je da su predsjednik i dopredsjednik Zajednice članovi Upravnog odbora po položaju, dok su pet članova predstavnici Gradskih zajednica.

Povjerenstvo ističe kako je iz citiranih odredbi Statuta Hrvatske zajednice tehničke kulture i Zajednice tehničke kulture Osječko-baranjske županije razvidno da su članovi županijskih zajednica tehničke kulture ujedno i članovi Hrvatske zajednice tehničke kulture, međutim, ne i da su članovi upravnog odbora županijske zajednice tehničke kulture ujedno na upravljačkim funkcijama Hrvatske zajednice tehničke kulture. Isto tako, Statut Zajednice tehničke kulture Osječko-baranjske županije ne propisuje da predsjednik Hrvatske zajednice tehničke kulture po položaju obnaša i dužnost člana Upravnog vijeća Zajednice tehničke kulture Osječko-baranjske županije, već je upravo suprotno, to omogućeno samo predsjedniku i dopredsjedniku Zajednice tehničke-kulture Osječko-baranjske županije.

Slijedom navedenog, Povjerenstvo ističe kako se u konkretnom slučaju ne radi o situaciji gdje obnašanjem jedne upravljačke funkcije u udruzi dužnosnik automatizmom biva imenovan na upravljačke funkcije drugih povezanih udruga, već je upravo suprotno za svako od upravljačkih mjesta proveden zaseban izborni postupak.

Stoga, a budući da je dužnosnik istovremeno obnašao funkcije člana upravnih tijela u Udruzi Hrvatske zajednice tehničke kulture, Udruzi zajednice tehničke kulture Osječko-baranjske županije te Udruzi Foto kino klub Đakovo tijekom dvanaest mjeseci od prestanka obnašanja dužnosti zastupnika u Hrvatskom saboru, isti je povrijedio odredbu članka 14. stavka 5. ZSSI-a.

Slijedom navedenog, Povjerenstvo je donijelo odluku kao u točki I. izreke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. stavka 5. ZSSI-a Povjerenstvo može izreći sankciju opomene, obustave isplate dijela neto mjesečne plaće i javno objavljivanje odluke Povjerenstva.

Odredbama ZSSI-a nije propisan rok u kojem je Povjerenstvo nakon prestanka obnašanja dužnosti iz članka 3. ZSSI-a ovlašteno i nadležno provoditi postupak radi utvrđivanja predstavljaju li radnje ili propusti dužnosnika povredu odredbi ZSSI-a, već su člankom 20. stavkom 3. ZSSI-a propisane obveze, zabrane i ograničenja koja obvezuju dužnosnike kako tijekom mandata tako i u razdoblju od 12 mjeseci od dana prestanka obnašanja dužnosti. Međutim, s obzirom da je u trenutku donošenja ove Odluke proteklo više od dvanaest mjeseci od dana prestanka obnašanja dužnosti zastupnika u Hrvatskom saboru, a da dužnosnik a ne obnaša niti neku drugu dužnost iz članka 3. ZSSI-a, Povjerenstvo smatra da u konkretnom slučaju nije svrsishodno izricanje sankcije, iako je utvrđena povreda ZSSI-a, jer izvršenje sankcije ne bi bilo moguće.

Slijedom navedenog, Povjerenstvo je donijelo odluku kao u točki II. izreke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Damir Tomić, osobnom dostavom

3. Objava na internetskoj stranici Povjerenstva

4. Pismohrana